यह गौरेया प्रकृति और पर्यावरण की पहरेदार है। सुबह सबको अपनी मनोरम तान से अमृतमयी शांति प्रदान करती है। दिन में खल-खलिहानों से कीट-पतंगों को खाकर खेती-बाड़ी में सहयोग करती हैं। घरों में कितने ही विषाक्त जीव-जन्तुओं को खाकर उन्हें खत्म करती है। अपनी गरिमामयी फुदक से बड़ों और बच्चों का मन मोह लेती है। यह चिडि़या अपने को घर का सदस्य ही मानती है। तभी तो रसोई घर तक अधिकारपूर्वक कुछ भी चुग कर खा जाती है। घर में किसी से नहीं डरती, अपितु बिल्कुल नजदीक से खाने का टुकड़ा उठाकर खा जाती है। सही अर्थों में यह अपने होने का हमें बड़ा ही सुखद अहसास कराती है।